खुलापन लिए सीरियल्स और फिल्में जितनी दोषी हैं उतने ही दोषी वो परिवार भी है जो बच्चों के सामने या साथ में ऐसी फिल्में या सीरियल्स देखते हैं। कई दृश्यों में बच्चों का बालमन जिज्ञासा से भर उठता है और परिवार जन उसका उत्तर सही ढंग से नहीं दे पाते हैं। किसी सीरियल में देखकर एक बच्चे ने ऐसे ही पूछ लिया था कि बिना शादी के माँ बनी तो लोग उसे घर से क्यों निकाल रहे हैं? बच्चे ने अपने परिवार और आस-पास यही देखा होता है कि बच्चों के होने का मतलब है खुशियां और मिठाइयां! ऐसे में माता-पिता प्रश्नों से कन्नी काटते नजर आते हैं जो बहुत गलत है। बच्चा अपने हिसाब से कुछ उल्टा या गलत समझ लेते हैं और ये समझ उनके मानसिक विकास की नींव बन जाती है। हमारे परिवारों में लोग अक्सर बच्चों को साथ लेकर सोते हैं। शैशावस्था में तो ठीक है मगर जिस हिसाब से बच्चे आज कल झट से चीजों को ग्रहण कर ले रहे और अपनी उम्र से आगे बढ़कर समझ रख रहे, उस हिसाब से चार-पांच की उम्र से ही उन्हें अपनी निगरानी में अलग सुलाना ही हितकर है। कई बार बच्चों की नींद उस समय खुल जाती है जब माता-पिता काम क्रिया में रहते हैं। ऐसे समय में बच्चों को भी समझ नहीं आता कि क्या हो रहा और माता-पिता भी प्रतिक्रिया नहीं दे पाते, फिर बच्चे या तो डर जाते हैं या बच्चों को इसे एक खेल बताकर माता-पिता तत्क्षण बने माहौल से खुद का पल्ला झाड़ लेते हैं। बढ़ते बच्चों को यदि साथ लेकर सो भी रहे तो बेहतर है कि आप स्वयं कुछ समय के लिए दूसरे कमरे में चले जाए, इससे माता-पिता भी संशयमुक्त रहेंगे और बच्चों के मन में कुछ घर भी नहीं करेगा।